Boris Becker op pad tronk toeBoris Becker. (Foto: Adrian Dennis/AFP) Die voormalige Wimbledon-kampioen Boris Becker is Vrydag vir twee en ŉ half jaar tronk toe gestuur nadat hy deur ŉ Britse hof skuldig bevind is op aanklagte wat verband hou met sy bankrotskap in 2017. Die Southwark Crown-hof in Londen het beslis dat Becker (54) net die helfte van hierdie vonnis sal uitdien. Die sesmalige Grand Slam-kampioen is daaraan skuldig bevind dat hy groot bedrae geld uit sy sakerekening oorbetaal het en versuim het om ŉ eiendom in Duitsland te verklaar ten tyde van die verklaring van sy bankrotskap. Hy het ook die feit dat hy byna $900 000 se skuld en aandele in ŉ tegnologiefirma het, versteek. Hy is vroeër vandeesmaand vrygespreek op ŉ verdere 20 aanklagte, insluitend nege aanklagte waarin hy versuim het om trofees en medaljes wat hy tydens sy tennisloopbaan gewen het te oorhandig. Becker het aan die jurie gesê hy weet nie waar die memorabilia, insluitend twee van sy drie Wimbledon-mansenkelspeltrofees, is nie. Regter Deborah Taylor het Becker – wat Wimbledon destyds as ŉ ongekeurde tiener gewen het – op voorwaardelike borg vrygelaat voor die vonnisoplegging Vrydag. “Jy het nie berou getoon of aanvaarding van jou skuld nie en het probeer om jouself te distansieer van jou oortreding en bankrotskap,” het die regter gesê. “Terwyl ek jou vernedering as deel van die verrigtinge aanvaar, was daar op geen stadium enige nederigheid getoon nie.” Taylor het gesê Becker se vorige skuldigbevinding in Duitsland vir belastingoortreding was “ŉ beduidende verswarende faktor” vir die vonnis. Dit is nog nie duidelik of Becker teen die vonnis sal appelleer nie.